เร่งไถ่คืนเงินกู้หนี้ประเทศลดพรวดแสนล้าน
คลังเร่งคืนเงินกู้สั้น ส่งผลให้หนี้สาธารณะเดือน ต.ค. ลดฮวบ 1.11 แสนล้านบาท
21 ธ.ค. 2554

คลังเร่งคืนเงินกู้สั้น ส่งผลให้หนี้สาธารณะเดือน ต.ค. ลดฮวบ 1.11 แสนล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า หนี้สาธารณะคงค้างงวดสิ้นเดือน ต.ค. 2554 มีจำนวน 4.33 ล้านล้านบาท หรือคิดเป็น 41.03% ของผลิตภัณฑ์มวลรวมภายในประเทศ (จีดีพี) โดยเป็นหนี้ของรัฐบาล 3.09 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.05 ล้านล้านบาท หนี้รัฐวิสาหกิจที่เป็นสถาบันการเงิน (รัฐบาลค้ำประกัน) 1.54 แสนล้านบาท และหนี้กองทุนเพื่อการฟื้นฟูและพัฒนาระบบสถาบันการเงิน 3.04 หมื่นล้านบาท ถือว่ามียอดที่ลดลงกว่าเดิม
ทั้งนี้ เมื่อเปรียบเทียบกับเดือนก่อนหน้าจะพบว่าลดลงสุทธิถึง 1.11 แสนล้านบาท โดยหนี้ของรัฐบาลลดลง 8.82 หมื่นล้านบาท เนื่องจากกระทรวงการคลังได้ดำเนินการไถ่ถอนเงินกู้ด้วยการออกตั๋วเงินคลังเพื่อรักษากรอบเอาไว้
ขณะที่หนี้รัฐวิสาหกิจที่ไม่เป็นสถาบันการเงินนั้นลดลง 2.08 หมื่นล้านบาท และหนี้รัฐวิสาหกิจที่เป็นสถาบันการเงินลดลง 2,480 ล้านบาท 
วันที่ 30 ก.ย. หนี้สาธารณะมีทั้งสิ้น 4.44 ล้านล้านบาท เป็นหนี้ที่รัฐบาลกู้โดยตรง 3.18 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.079 ล้านล้านบาท หนี้รัฐวิสาหกิจที่เป็นสถาบันการเงิน 1.56 แสนล้านบาท หนี้กองทุนฟื้นฟูฯ 3.04 หมื่นล้านบาท